ગઈ કાલે પ્રથમ દિવસે ભારતની ધરતી પર પહેલી અર્ધસદી ફટકારનારા રહાણેએ બીજા છેડેથી વિકેટોના પતન વચ્ચે સંયમપૂર્વકની ઇનિંગ્સ રમી હતી. આ વર્તમાન શ્રેણીમાં કોઈ પણ ભારતીય બેટ્સમેન દ્વારા ફટકારાયેલી ત્રીજી અર્ધસદી હતી, જ્યારે રહાણેના ટેસ્ટ કરિયરની એ આઠમી અર્ધસદી હતી. ગઈ કાલે વિરાટ કોહલી વિકેટ પર હતો એ દરમિયાન રહાણેએ સહાયકની ભૂમિકા નિભાવી હતી, પરંતુ વિરાટના આઉટ થતાં સાથે જ તે મુખ્ય ભૂમિકામાં આવી ગયો હતો અને ભારતના સ્કોરને દિવસના અંત સુધીમાં સન્માનજનક સ્થિતિએ લઈ ગયો હતો.